กรณีศึกษา วิธีการส่งอาหาร แบบไร้สัมผัสของ KFC
หากอยากจะทานอาหารสักมื้อหนึ่ง ในช่วงเวลานี้ เราคงต้องคิดมากกว่าปกติ และหนึ่งสิ่งที่เราคิดก็คือ ไม่อยากออกไปทานอาหารนอกบ้าน เพราะกลัวตัวเองจะเสี่ยงต่อการติดโควิด-19
20 มี.ค. 2563

กรณีศึกษา วิธีการส่งอาหาร แบบไร้สัมผัสของ KFC
หากอยากจะทานอาหารสักมื้อหนึ่ง ในช่วงเวลานี้ เราคงต้องคิดมากกว่าปกติ
และหนึ่งสิ่งที่เราคิดก็คือ ไม่อยากออกไปทานอาหารนอกบ้าน
เพราะกลัวตัวเองจะเสี่ยงต่อการติดโควิด-19
ทำให้ “บริการส่งอาหารถึงบ้าน” จึงเป็นทางเลือกยอดนิยมที่สุดในเวลานี้
แต่เชื่อว่าก็ยังมีอีกหลายคน หวาดระแวงว่าอาหารที่ถึงมือเรา
ปลอดภัยจากไวรัสโควิด-19 ร้อยเปอร์เซ็นต์แล้วหรือยัง?
เพราะหากลองคิดดีๆ ในกระบวนการส่งอาหาร 1 ครั้ง เราก็ต้องสัมผัสกับพนักงานส่ง, เงินทอน หรือบางคนอาจคิดไปไกลถึงตั้งแต่การปรุงอาหารในครัวกันเลยทีเดียว
เมื่อเรื่องเป็นเช่นนี้ KFC จึงมีไอเดียบริการใหม่ด้วยการ ส่งอาหารแบบไร้สัมผัส
วิธีการของ KFC เป็นกรณีศึกษาที่น่าสนใจอย่างไร
ลงทุนแมนจะเล่าให้ฟัง
รู้หรือไม่ว่ากฎของ KFC ที่ทุกสาขาทั่วโลก ต้องปฎิบัติตามเหมือนกันหมด
นั่นคือไก่ทอดทุกชิ้นจะถูกปรุงสุกด้วยอุณหภูมิมากกว่า 100 องศา
และจัดเก็บในตู้ที่อุณหภูมิ 60 องศาขึ้นไป ซึ่งเป็นอุณหภูมิที่ปลอดภัยจากเชื้อโรคทุกชนิด
เรามาดูกันว่า KFC จะทำยังไงในกระบวนการส่งไก่ทอดที่เราอยากกินมาถึงเราแบบ ไร้สัมผัส
ขั้นตอนแรก ก็คือการสั่งที่เราต้องสั่งผ่านเว็บไซต์ 
โดยเราสามารถระบุได้เลยว่าขอใช้บริการ จัดส่งแบบไร้สัมผัส
โดยเราต้องจ่ายเงินด้วยบัตรเครดิต หรือผ่าน Rabbit Line Pay
ทำให้เราไม่ต้องจ่ายเงินสดกับพนักงานที่มาส่งอาหาร
ขั้นตอนต่อมาก็คือ การบรรจุอาหาร
ในการทำให้พนักงานไม่สัมผัสกับอาหาร พนักงานจะต้องใช้ที่คีบ คีบอาหารทุกชิ้นลงกล่อง
พร้อมกับ QC อาหารก่อนผูกมัดถุง และพนักงานร้านเป็นผู้นำอาหารใส่ลงในกระเป๋า ไม่ใช่พนักงานจัดส่ง
พนักงานจัดส่งจะส่ง 1 ครั้งต่อ 1 ออร์เดอร์ ไม่มีการพ่วงออร์เดอร์ เพื่อให้มั่นใจว่าไม่มีผู้ใดสัมผัสกับถุงออร์เดอร์ของลูกค้า
แล้วเมื่อพนักงานจัดส่งมาส่งอาหารถึงบ้าน เขาจะโทรหาเรา จากนั้นพนักงานจะเปิดกระเป๋าให้ลูกค้าหยิบถุงจากกระเป๋าเอง โดยพนักงานส่งจะก้าวห่างออกมาขณะลูกค้าหยิบถุงมาถึงตรงนี้ จะเห็นว่าอาหารจากร้านเคเอฟซีจะส่งตรงจากครัวถึงบ้านของเราโดยตรง
ก็คงต้องตามดูกันต่อไปว่าเมื่อ KFC เป็นรายแรกที่คิดค้นการส่งอาหารไร้สัมผัส
ร้านอาหารอื่นๆ จะทำตาม KFC หรือไม่
แต่ถ้าถาม ลงทุนแมน ก็อยากให้ทุกร้านทำตามเหมือนกันหมด
เพราะการทำตาม เพื่อมอบความปลอดภัยให้แก่ลูกค้าตัวเองในช่วงเวลานี้
มันไม่ใช่เรื่อง น่าอาย เลยแม้แต่น้อย..